Mette-Marit

Mette-Marit (Mette-Marit Tjessem Høiby; sündinud 19. augustil 1973 Kristiansandis) on Norra kroonprintsi Haakoni abikaasa, Norra kroonprintsess. 

 Lapsepõlv ja noorus

Mette-Marit sündis ajakirjanik Sven O. Høiby (surnud) ja tema abikaasa, pangaametnik Marit Tjessemi tütrena. Vanemad lahutasid, kui tütar oli 11-aastane. Tal on vanem õde ja kaks vanemat venda. Mette-Maritil oli ema teisest abielust kasuvend Trond Berntsen, kes hukkus 2011. aastal Utøya saarel.  

Mette-Marit kasvas üles Norra lõunaosas Kristiansandis. Ta õppis balletti, mängis võrkpalli ning sai kohtunikuks ja treeneriks, oli skaut ja laulis kooris. 

Ta veetis mitmed nädalavahetused ja vaheajad Setesdali orus, kus õppis purjetama. Nooruses oli ta noorteklubi Slettheia juht. 

Alates 1988. aastast õppis Mette-Marit Kristiansandis Oddernesi keskkoolis. Ta õppis kuus kuud vahetusõpilasena Austraalias Wangaratta keskkoolis. Hiljem õppis ta Kristiansandi toomkoolis (Kristiansand Katedralskole), mille lõpetas 1994. 

Pärast väikest pausi õppis ta Bjørknesi erakoolis ja Adgeri kolledžis, kus ta tegi eksami examen philosophicum. Ta töötas aasta ühes Oslo kohvikus. 

Järgnevatel aastatel proovis ta edasi õppida mitmel alal. Samal ajal käis ta Oslos reividel, kus tarvitati narkootikume ja alkoholi.  

13. jaanuaril 1997 sündis Oslos tema esimene, abieluväline poeg Marius Borg Høiby, kelle isa on Morten Borg. Lapse isa kannab vanglakaristust kokaiini ostmise eest.

 Tutvus kroonprintsiga ja abielu 

1999. aastal tutvus Mette-Marit Quarti rokkfestivalil kroonprints Haakoniga. Neid tutvustasid ühised sõbrad. 

Kuigi ka kuninganna Sonja oli lihtsat päritolu, põhjustas Mette-Mariti ja Haakoni suhe vastuseisu. Paljud arvasid, et Mette-Mariti minevik, üksikema staatus ja paari valik enne abiellumist koos elada kahjustaksid kuningliku perekonna mainet ja väärikust. Vastuseis vähenes pärast kihlust.

Mette-Mariti esimene avalik ülesastumine kroonprintsi mõrsjana toimus Nobeli rahuauhinna üleandmise tseremoonial 10. detsembril 2000, millele oli eelnenud paari kihluse kuulutamine 1. detsembril. 

Paar abiellus 25. augustil 2001 Oslo katedraalis ning nad elavad Skaugumi mõisas Oslo lähedal. Abielu järel sai Mette-Maritist Tema Kuninglik Kõrgus kroonprintsess Mette-Marit (Hendes Kongelige Højhed kronprinsesse Mette-Marit, H.K.H. kronprinsesse Mette-Marit).

 Sõprus Jeffrey Epsteiniga 
Mette-Marit oli aastatel 2011–2014 Ameerika süüdimõistetud seksuaalkurjategija Jeffrey Epsteini lähedane sõber. Epsteiniga sõpruse loomise ajal nimetas Norra meedia meest "süüdimõistetud pedofiiliks". Samuti aitas Mette-Marit Epsteinil noorte naistega suhteid luua. Norra ja rahvusvaheline meedia teatas tema sidemetest Epsteiniga esmakordselt 2019. aastal. Sel ajal teatati, et ta kohtus mehega mitu korda aastatel 2011–2013 – ehkki eelnevalt, 2008. aastal, oli Epstein alaealiste seksuaalse ärakasutamise eest süüdi mõistetud ja vanglast vabastatud. Printsessi sõprus Epsteiniga avalikustas Norra meedia seoses toonase prints Andrew' skandaaliga – prints astus sel aastal tagasi kõigist avalikest rollidest seoses oma pikaajaliste sidemete ja seksuaalse väärkohtlemise süüdistustega. Mette-Marit pisendas oma suhet Epsteiniga, väites, et Epstein "vastutab ise oma tegude eest". Kuningliku palee kommunikatsioonijuht Guri Varpe väitis, et Mette-Marit lõpetas läbikäimise Epsteiniga 2013. aastal, kuid see väide lükati hiljem Epsteini toimikute avaldamise järel ümber.

 Lapsed 
Enne abiellumist sündinud poeg võeti vastu kuningliku perekonna liikmeks, kuid ta ei kuulu Norra troonipärimisjärjekorda. Kuningliku perekonna suhted Morten Borgiga paistavad olevat head. 
Haakoniga on Mette-Maritil kaks last:
 printsess Ingrid Alexandra (sündinud 21. jaanuaril 2004);
 prints Sverre Magnus (sündinud 3. detsembril 2005).

 Huvid ja kuninglikud kohustused 
Mette-Marit on huvitatud kunstist ja kultuurist, eriti kirjandusest ja muusikast. 

Aastatel 2002–2003 õppis Mette-Marit Londoni Ülikooli kolledžis School of Oriental and African Studies arenguabi. Ta on Norra arenguabi agentuuri (NORAD) praktikant. 

Praegu käib ta kuulamas Oslo ülikooli kunsti ja sotsiaalteaduste osakonna loenguid.

Paari abiellumise puhul asutati heategevusfond, mille loomisest Mette-Marit osa võttis. Ta osaleb heategevuses.

Oktoobris 2005 saatis ta kroonprints Haakonit, kuningas Haraldit ja kuninganna Sonjat kuninglikul ringsõidul Norra iseseisvuse 100. aastapäeva puhul.  

Tunnustus
 2002 Maarjamaa Risti I klassi teenetemärk
 2014 Valgetähe I klassi teenetemärk

Viited

 Välislingid 
 Foto kroonprintsessist

Kategooria:Norra inimesed
Kategooria:Maarjamaa Risti I klassi teenetemärgi kavalerid
Kategooria:Valgetähe I klassi teenetemärgi kavalerid
Kategooria:Sündinud 1973